לאחר עיון במסמכים במ/1 במ/2 ובמ/4 אני מתירה לב"כ המבקשת שלא להשיב לשאלה.
בשים לב לסעיף 1 במסמך במ/1 אני מתירה לב"כ המבקשת שלא להשיב לשאלה.
1.בפני בקשה להארכת מעצרו של המשיב למשך 7 ימים. המשיב נעצר ביום 08.02.11. על פי האמור בבקשה המשיב חשוד כי בתאריך 08.02.11 נמלט מרכבי משטרה, נסע ברכבו בפראות, נעצר לאחר מרדף רגלי של אנשי משטרה, בסמוך לרכב נמצאו בגרב 42 אריזות של קוקאין במשקל 35 גרם, בגרב אחרת נמצאו 120 אריזות של סם מסוג הירואין במשקל 139.5 גרם וחשיש במשקל 3.4 גרם.
2.עיינתי בנספח במ/1 וכן בתיק החקירה. חומר החקירה סומן על ידי. המשיב מסר הודעה והוא מתכחש לחשדות המיוחסים לו. אני סבורה כי קיים חשד סביר שהמשיב מעורב בעבירות המיוחסות לו. מהתיק עולה כי מדובר בחשדות חמורים. לנוכח חומרת החשדות ולאור פעולות החקירה הנדרשות כמפורט בנספח במ/1, יש לאפשר את המשך החקירה כשהמשיב נתון במעצר. יש חשש כי שחרורו של המשיב יביא לשיבוש הליכים. קיים גם יסוד סביר לחשש שהמשיב יסכן את בטחון הציבור.
3. בשים לב לפעולות החקירה אני מורה על מעצרו של המשיב עד ליום 13.02.11 שעה 16.00.
4.למותר לציין, כי אם תחליט המשטרה קודם לתום תקופת המעצר דלעיל שניתן לשחרר את המשיב, בין אם בשל סיום החקירה, ובין אם מסיבה אחרת, הרי שניתן לשחררו בתחנת המשטרה, ואין צורך להביאו בפני ביהמ"ש.
5.אם תבקש משטרת ישראל להאריך את מעצרו של המשיב, הוא יובא לבית המשפט ביום 13.02.11 עד השעה 11.00.
לנוכח טענת המשיב כי הוא הוכה על ידי השוטרים, תועבר תלונתו לבדיקה כמקובל.
שב"ס יאפשר למשיב לקבל ציוד בהתאם לנוהלי שב"ס .